छुट्टी मनाने शहर से बाहर जा रहे लोग, अधिकतर ट्रेनों में नो रूम
भास्कर न्यूज | जांजगीर-चांपा
शीतकालीन छुट्टी और न्यू ईयर के लिए ट्रेनों में नो रूम की स्थिति निर्मित हो गई है। लोग छुट्टी मनाने के लिए शिर्डी, मुंबई, गोवा, तिरुपति बालाजी, आगरा, अहमदाबाद समेत अन्य पर्यटन स्थल के लिए जा रहे हैं। यहां जाने वाली सभी ट्रेनों की सीटें पहले से ही आरक्षित हो गई हैं। किसी भी ट्रेन में एक भी बर्थ मिलना मुश्किल हो रहा है। एसी के साथ ही स्लीपर की एक भी बर्थ और सामान्य रिजर्वेशन नहीं मिल रही है। अगले 15 दिनों तक ट्रेनों में सीट खाली नहीं है। अब रिजर्वेशन चाहने वालों को केवल तत्काल ही रास्ता बचा है। इस रूट की कई ट्रेनें तो ऐसी भी हैं, जिनका रिजर्वेशन कोटा फुल हो चुका है।
यानी इन ट्रेन में वेटिंग का भी टिकिट नहीं ले सकते। यही कारण है कि इंटरनेट से टिकट बनवाने वाले पूरी तरह निराश हो चुके हैं। इस बार 25 दिसंबर के बाद से ट्रेनों में जगह नहीं बची है। दूसरी ओर ट्रेनों की बुकिंग खिड़की पर भीड़ बढ़ती जा रही है। छुट्टी मनाने बाहर जाने की सोंचने वालों को ट्रेन में सीट नहीं मिल रही है। स्कूलों में शीतकालीन छुट्टी इस बार 23 से 26 दिसंबर तक है। रविवार पड़ने की वजह से छुट्टी पांच दिन हो गया है। इसी में क्रिसमस भी शामिल है। ऐसे में न केवल स्कूली बच्चे बल्कि शिक्षक भी छुट्टी में कहीं बाहर जाने के मूड में है।
रिजर्वेशन के लिए जुगत
सांसद, विधायक, सैनिक, विकलांग, सीनियर सिटीजन कोटे के अलावा विभिन्न कोटे के तहत बर्थ में आरक्षण का प्रावधान होता है। टूर के सीजन में होने वाली मारामारी को देखते हुए यात्रियों ने इन कोटों की तलाश शुरू कर दी है। न्यू चंदनिया पारा के शिक्षक भीषम राठौर ने बताया कि वे शीतकालीन की छुट्टी बिताने 25 दिसंबर को शिरडी जाना चाहते हैं। रिजर्वेशन कराने जाने के बाद उन्हें पता चला कि नासिक के लिए सौ से अधिक की वेटिंग है। उन्होंने रिजर्वेशन तो करा लिया, लेकिन अब व्हीआईपी कोटे से रिजर्वेशन कंफर्म कराने की जुगत में हैं।
नैला जांजगीर स्टेशन में ट्रेन का इंतजार करते यात्री
bho_Deva bho_Deva hin_Deva hin_Deva bho_Deva hin_Deva hin_Deva